[pic] | COMISIA COMUNITĂŢILOR EUROPENE |

Bruxelles, 27.2.2008

COM(2008) 110 final

COMUNICARE A COMISIEI CĂTRE PARLAMENTUL EUROPEAN, CONSILIU ȘI CURTEA DE CONTURI EUROPEANĂ

Raport privind planul de acțiune al Comisiei pentru un cadru de control intern integrat

{SEC(2008) 259}

COMUNICARE A COMISIEI CĂTRE PARLAMENTUL EUROPEAN, CONSILIU ȘI CURTEA DE CONTURI EUROPEANĂ

Raport privind planul de acțiune al Comisiei pentru un cadru de control intern integrat

Rezumat executiv

La începutul mandatului, actuala Comisie și-a stabilit ca obiectiv strategic obținerea unei declarații de asigurare pozitive din partea Curții de Conturi Europene. În acest scop, în ianuarie 2006, Comisia a adoptat „Planul de acțiune pentru un cadru de control intern integrat”[1], care are la bază recomandările Curții de Conturi[2], rezoluția Parlamentului privind descărcarea de gestiune pentru 2003[3] și concluziile ECOFIN din 8 noiembrie 2005. Prin planul de acțiune se urmărea soluționarea „carențelor” din structurile de control ale Comisiei de la acea dată și se identificau 16 domenii în care erau necesare acțiuni, având ca termen sfârșitul anului 2007. În raportul său interimar din martie 2007 cu privire la progresele realizate[4], Comisia a prezentat evoluțiile înregistrate și a anunțat câteva acțiuni suplimentare.

În cursul celor doi ani de la lansarea acestor 16 acțiuni, 7 au fost încheiate, 6 sunt în mare parte finalizate, iar 3 nu au putut fi puse în aplicare sau au fost continuate în alte moduri. Figura 1 oferă o viziune de ansamblu asupra situației pentru fiecare grup de acțiuni, precum și o primă evaluare a impactului. Termenul prevăzut în planul de acțiune pentru punerea în aplicare a măsurilor era sfârșitul anului 2007. Prezentarea în detaliu a progreselor realizate cu privire la acțiuni este inclusă în anexa la prezentul raport. Impactul acțiunilor face obiectul unei prime evaluări, însă reducerea erorilor și întărirea asigurării se vor obține în timp, pe măsură ce acțiunile adoptate vor începe să producă efecte asupra sistemelor de control subiacente.

Figura 1: Punere în aplicare și impactul planului de acțiune

Grup de acțiuni | Situația în martie 2007 | Situația în februarie 2008 | Impact februarie 2008 |

Simplificare și principii comune de control (acțiunile 1-4) | ■■□□□ | ■■■■■ | ■□□□□ |

Declarații de gestiune și asigurarea în materie de audit (acțiunile 5-8) | ■■□□□ | ■■■■□ | ■□□□□ |

Metoda auditului unic: comunicarea rezultatelor și prioritatea acordată raportului costuri-beneficii (acțiunile 9-11) | ■■□□□ | ■■■■□ | ■□□□□ |

Carențe specifice ale sectoarelor (acțiunile 12-16) | ■■■□□ | ■■■■□ | ■□□□□ |

După cum reiese din figura 1, Comisia a respectat ambițiosul calendar al planului de acțiune, care prevedea ca termen limită data de 31 decembrie 2007. Impactul efectiv asupra ratelor de eroare se va putea vedea numai într-o etapă ulterioară.

Planul de acțiune a fost elaborat în vederea instituirii bazelor pentru o declarație de asigurare pozitivă. Acțiunile încheiate au contribuit la clarificarea și consolidarea cadrului de control intern pentru programele comunitare.

Acțiunile neîncheiate încă vor fi finalizate în 2008. Principalele acțiuni neîncheiate sunt:

- acțiunea 7 - dezvoltarea „procedurilor convenite” pentru educație și cultură a fost amânată pentru 2008 datorită actualizării metodologiei de audit a DG Educație și Cultură. Activitatea în acest sens se va finaliza până în decembrie 2008;

- acțiunea 10 - culegerea datelor privind costurile controlului în domeniul agriculturii și al Fondurilor Structurale s-a încheiat, iar procesul de analiză a datelor este în desfășurare. Rezultatele vor fi incluse într-o comunicare în luna octombrie 2008 (a se vedea mai jos);

- acțiunea 11N – modificările aduse la ABAC în februarie 2008 vor permite o urmărire mai clară a recuperărilor multianuale, începând din 2008; și

- acțiunea 16 - un ghid privind eșantionarea pentru serviciile Comisiei, precum și un ghid privind eșantionarea specific pentru Fondurile Structurale, vor fi disponibile în vara anului 2008. Procesul de revizuire a manualului de audit pentru Fondurile Structurale se va încheia în cursul anului pentru a lua în considerare noile reglementări.

În pofida acțiunilor întreprinse până acum, Curtea de Conturi constată în continuare prea multe erori în anumite domenii. În declarația de asigurare din 2006, acțiunile structurale efectuate prin intermediul statelor membre și ajutorul extern gestionat de organismele de punere în aplicare au fost evaluate în „roșu” de către Curte. În conformitate cu cele indicate de Curte în „avizul privind auditul unic”, înțelegerea corectă a riscului, precum și a costurilor și beneficiilor controlului, este un factor esențial în definirea strategiilor de control și în evaluarea rezultatelor acestora. Comisia va pregăti, pentru octombrie 2008, o comunicare cu privire la costurile și beneficiile sistemelor de control și la analiza de risc rezidual, elemente pe care direcțiile generale trebuie să le includă în rapoartele anuale de activitate pentru 2007 pentru domeniile de politică evaluate de Curtea de Conturi în „roșu”.

Prin planul de acțiune se urmărește soluționarea carențelor din cadrul de control intern și sprijinirea inițiativei de obținere a unei declarații de asigurare pozitive. Pe măsură ce diferitele acțiuni încep să producă efecte, impactul asupra eficacității controlului va deveni din ce în ce mai vizibil. Prezentul raport oferă o imagine de ansamblu asupra acțiunilor întreprinse de la raportul precedent privind progresele realizate, din martie 2007.

DEFINITIVAREA PLANULUI DE ACțIUNE șI IMPACTUL ACESTUIA

Progresele realizate pentru fiecare acțiune sunt descrise în secțiunile de mai jos și sunt prezentate în detaliu în anexă.

Simplificare și principii comune de control (acțiunile 1-4)

Acțiunea 1: simplificarea legislației propuse pentru 2007-2013

Acțiune încheiată : Curtea a arătat în avizul privind „auditul unic” că, pentru a reduce riscul de eroare, normele clare și ușor de aplicat sunt esențiale. În momentul adoptării planului de acțiune, exista o posibilitate limitată de simplificare ulterioară a legislației pentru 2007-2013 pe lângă dispozițiile deja negociate. Simplificarea – responsabilitate pe care Comisia o împarte cu autoritatea legislativă – nu a fost, așadar, atât de vastă pe cât se aștepta, chiar dacă în unele sectoare specifice, inclusiv dezvoltarea rurală și acțiunile structurale, s-au introdus unele elemente în scopul reducerii erorilor. De exemplu, sistemele de control intern care cuprind gestiunea repartizată sunt definite mai clar în legislația pentru noua perioadă și respectă principiul auditului unic[5].

Cu toate acestea, complexitatea normelor reprezintă în continuare o cauză importantă a erorilor. De la raportul său din martie 2007, Comisia a clarificat anumite norme prin intermediul orientărilor[6] referitoare la noua legislație privind Fondurile Structurale. Comisia va continua să ofere sprijin și orientări suplimentare atunci când este necesar. De asemenea, Comisia se va asigura că viitoarele propuneri legislative prevăd norme clare și simple.

Impact : procent din buget cheltuit utilizând sume forfetare. ■□□□□

Evoluție probabilă : se preconizează puține modificări în cadrul legislației actuale. Se va propune accentuarea simplificării pentru următorul ciclu legislativ.

Acțiunea 2: integrarea principiilor comune de control intern în propunerea de revizuire a regulamentului financiar

Acțiune anulată, dar îndeplinită în alt mod : astfel cum s-a indicat în raportul din martie 2007 cu privire la progresele realizate, această acțiune a fost anulată ca urmare a refuzului legiuitorului de a înscrie în regulamentul financiar un principiu specific privind controlul intern. Obiectivul acestei acțiuni a fost atins prin articolul 28a, care prevede că „bugetul se va pune în aplicare în conformitate cu un control intern eficace și eficient”.

Acțiunea 3: stabilirea și armonizarea mai bună a prezentării strategiilor de control și a dovezilor care atestă asigurarea rezonabilă

Acțiune încheiată : rapoartele anuale de activitate alcătuiesc baza în temeiul căreia Colegiul acceptă responsabilitatea pentru gestiunea asigurată de serviciile sale. Prin urmare, o prezentare clară a sistemului de control intern este esențială pentru ca utilizatorii să înțeleagă modul în care se construiește asigurarea. În anul 2007, au fost elaborate „modele de control intern” pentru fiecare mod de gestiune, care descriu sistemul de control intern în mod clar și concis și care prezintă o structură logică pentru declarația de asigurare a directorului general. Aceste modele au la bază un format comun care lasă loc unui anumit grad de flexibilitate în vederea adaptării la necesitățile direcțiilor generale. Modelele vor servi la întocmirea rapoartelor anuale de activitate pentru 2007, iar monitorizarea și procesul de evaluare inter pares vor garanta aplicarea lor consecventă. Direcțiile generale sunt invitate să expună, în mod clar, punctele slabe ale sistemului și acțiunile pe care le întreprind pentru a le remedia.

Impact : rapoartele anuale de activitate pentru 2006 au fost deja îmbunătățite ca urmare a acțiunii 3, astfel cum o dovedește evaluarea mai pozitivă a CCE în raportul său anual cu privire la calitatea rapoartelor anuale de activitate; o mai bună înțelegere a diferitelor sisteme de control. ■■ □□□ .

Evoluție probabilă : s-a preconizat îmbunătățirea semnificativă a rapoartelor anuale de activitate pentru 2007, ca urmare a consolidării instrucțiunilor în vigoare și a evaluării inter pares, iar - în domeniul gestiunii repartizate – ca urmare a folosirii rezumatelor anuale primite de la statele membre.

Acțiunea 3N: consolidarea legăturii între asigurarea rezonabilă și plăți

Acțiune încheiată : raportul de sinteză pentru 2006 a prezentat în mod clar rezervele în ceea ce privește asigurarea globală, inclusiv identificarea specifică a sectoarelor și/sau a statelor membre în cauză. În raport s-au identificat corecțiile financiare sau suspendarea plăților corespunzătoare. Această politică este în curs de consolidare.

Impact : în domeniul Fondurilor Structurale, în planul de acțiune al Comisiei de consolidare a supravegherii în cadrul gestiunii repartizate[7] s-a stabilit deja o legătură foarte directă între constatările auditului, rezervele și planurile de acțiune ale regiunilor sau statelor membre, ceea ce garantează că în anul 2008 deciziile cu privire la suspendări și corecții financiare vor fi adoptate în timp util. ■□□□□ .

Evoluție probabilă : punerea în aplicare a planului de acțiune cu privire la Fondurile Structurale va oferi garanția că lipsa unei asigurări rezonabile va avea ca rezultat fie sisteme îmbunătățite, fie suspendarea plăților și corecții financiare.

Acțiunea 4: inițierea unui dialog interinstituțional cu privire la riscurile tolerabile în cadrul tranzacțiilor subiacente

Acțiune anulată, dar care va fi întreprinsă în cadrul acțiunii 10 : este imposibil să se obțină un risc zero cu costuri rezonabile. Curtea a indicat faptul că, pentru a atenua suficient riscul de eroare, Comisia trebuie să ia măsuri. Curtea a subliniat necesitatea definirii unui „nivel de risc tolerabil” și a adaptării sistemelor de control în acest scop. Deși autoritatea legislativă nu a integrat această noțiune în regulamentul financiar revizuit, Comisia continuă această acțiune prin intermediul acțiunilor 10 și 11 (a se vedea mai jos).

Declarații de gestiune și asigurarea în materie de audit (acțiunile 5-8)

Acțiunea 5: promovarea declarațiilor de gestiune la nivel operațional și a rapoartelor de sinteză la nivel național

Acțiune încheiată : legislația privind gestiunea repartizată pentru perioada 2007-2013 prevede obligativitatea statelor membre de a furniza un aviz de audit anual, precum și detalii cu privire la rezultatele controalelor. Mai mult, regulamentul financiar revizuit prevede un rezumat anual al auditurilor și declarațiilor disponibile, care trebuie întocmit, pentru prima oară, până la 15 februarie 2008 (pentru anul 2007). În domeniul agricol, directorii agențiilor de plată sunt supuși obligativității de a furniza o declarație anuală de asigurare. Obligativitatea de a întocmi un rezumat anual a fost prevăzută la articolul 7 alineatul (5) din Regulamentul (CE) nr. 885/2006, iar orientări detaliate suplimentare au fost adresate statelor membre în decembrie 2007. În cazul Fondurilor Structurale, în octombrie 2007, Comitetului de coordonare a fondurilor i-au fost prezentate orientări detaliate, care au fost publicate în varianta definitivă în decembrie 2007.

Comisia a insistat, cu precădere, asupra importanței rezumatelor, iar până la 27 februarie a primit rezumatele cu privire la Fondurile Structurale din partea a 25 de state membre. Deși tipul de asigurare care se poate obține prin aceste documente poate fi evaluat numai în urma unei analize a conținutului și calității acestora, Comisia consideră că s-a obținut o reușită care poate fi valorificată pentru a înregistra progrese ulterioare. Pe măsură ce procesul evoluează, iar programele pentru 2007-2013 încep a fi puse în aplicare, rezumatele vor oferi sprijinul suplimentar pentru asigurare.

Comisia va trimite notificări acelor țări din partea cărora nu a primit deocamdată rezumate (Austria și Germania) și le va acorda un termen de o lună pentru a se conforma. Patru state membre (Eire-Irlanda, Grecia, Luxemburg și Republica Cehă) nu au furnizat informații cu privire la programele pentru 2000-2006.

Prezentarea rezumatelor este o obligație juridică în temeiul normelor financiare existente. Dacă situația nu este remediată în cazul statelor membre care nu au prezentat niciun rezumat sau în situația în care conținutul rezumatelor nu este conform cu obligațiile prevăzute prin regulamentul financiar, Comisia este hotărâtă să deschidă procedura privind neîndeplinirea obligațiilor.

În privința sectorului agriculturii, aproape toți directorii agențiilor de plată (75 din 83) au prezentat conturile anuale împreună cu declarația de asigurare, precum și un raport de certificare până la data de 1 februarie 2008 (restul ar trebui să transmită documentele până la finele lunii februarie). Toate statele membre în care sunt acreditate mai multe agenții de plată au obligația de a întocmi un rezumat anual până la 15 februarie 2008. Toate statele membre au respectat termenul, cu o singură excepție, însă se preconizează că documentele vor fi transmise până la începutul lunii martie.

Comisia a salutat declarația voluntară a guvernului olandez, precum și raportul de însoțire și avizul Curții de Conturi din Țările de Jos. A salutat, de asemenea, certificarea cheltuielilor UE de către instituțiile supreme de audit din Danemarca și intențiile anunțate de Regatul Unit de a lua măsuri în acest domeniu. Comisia va sprijini inițiativele naționale de această natură.

Impact : O mai bună asigurare în gestiunea repartizată ■■□□□

Evoluție probabilă : se poate preconiza îmbunătățirea treptată a sistemelor de control pe măsura integrării procesului și pe măsură ce statele membre au o responsabilitate mai mare în ceea ce privește fondurile UE (în funcție de conformitatea statelor membre).

Acțiunea 6: examinarea utilității declarațiilor de gestiune în afara gestiunii repartizate și a gestiunii centralizate indirecte

Acțiune anulată, dar care va fi îndeplinită în alt mod : extinderea domeniului de aplicare a declarațiilor de gestiune la politicile externe nu s-a considerat a fi eficientă din punct de vedere al costurilor și s-a considerat că nu ar putea aduce o contribuție la asigurare, datorită riscului de suprapunere cu obligațiile contractuale existente ale beneficiarilor în materie de gestiune financiară. În cazul politicilor interne, s-a considerat că este mai eficient să se consolideze nivelul de asigurare prin certificate de audit (a se vedea acțiunea 7 de mai jos).

Impact : a se vedea acțiunea 7 de mai jos.

Acțiunea 7: promovarea celor mai bune practici pentru îmbunătățirea raportului costuri-beneficii al auditurilor la nivel de proiect

Acțiune parțial încheiată : cadrul de control intern al Comisiei se bazează de cele mai multe ori pe activitatea altor auditori, inclusiv cei ai autorităților statelor membre, în cazul gestiunii repartizate, și auditorilor contractați, în cazul gestiunii centralizate directe. Obținerea unor rezultate eficiente la diferitele niveluri de audit presupune metode de lucru și mandate clar definite.

Comisia și-a reexaminat procedurile în materie de avize de audit, precum și calitatea și independența auditorilor. În cazul ajutorului extern și al celui de al șaptelea program-cadru de cercetare, abordarea Comisiei a fost fundamentată pe standardul internațional privind „procedurile convenite”. Acestea, precum și orientările care le însoțesc, definesc în mod clar obiectivul misiunii, formatul și conținutul rapoartelor, cerințele de acreditare și obligațiile auditorului. Metoda va fi extinsă în 2008 la domeniul educație și cultură.

În domeniul Fondurilor Structurale, legislația pentru 2007-2013 definește rolurile diferitelor organisme din statele membre (inclusiv certificarea declarațiilor de cheltuieli de către autoritatea de certificare și a avizelor de audit anual de către o autoritate de audit). Manualul de audit pentru Fondurile Structurale este în prezent revizuit pentru a se lua în considerare noile cerințe de reglementare. Manualul va cuprinde ghidul privind eșantionarea, în sensul articolului 16 din Regulamentul (CE) nr. 1828/2006 al Comisiei, discutat cu statele membre în noiembrie 2007 și care va fi finalizat până la jumătatea anului 2008.

În agricultură, începând cu exercițiul financiar 2007, certificarea anuală cuprinde aspectele legate de funcționarea corespunzătoare a procedurilor de control intern ale agențiilor de plată, iar organele de certificare au obligația de a verifica și valida datele statistice privind controalele și verificările ulterioare plății.

Impact : îmbunătățirea standardizării și a calității activității de audit, precum și a raportării cu privire la ratele de eroare reprezentative □□□□□

Evoluție probabilă : reducerea constantă a ratelor de eroare

Acțiunile 8 și 8N: facilitarea asigurării suplimentare din partea instituțiilor supreme de audit

Acțiunea 8 - încheiată : deși nu fac parte din cadrul de control intern, instituțiile supreme de audit independente, în calitate de auditori externi pentru cheltuielile publice la nivel național, îndeplinesc un rol-cheie în auditul fondurilor publice – inclusiv al fondurilor UE. Comisia a furnizat date cu privire la plățile efectuate în 2005 și 2006 tuturor instituțiilor supreme de audit și va continua să furnizeze informații de acest tip.

Acțiunea 8N – aproape finalizată : Comisia a efectuat un studiu de caz în colaborare cu instituția de audit suprem din Slovacia, ceea ce i-a permis să îmbunătățească rapoartele standard. Acest lucru va facilita folosirea rapoartelor standard în viitor de către instituțiile supreme de audit în contextul auditurilor naționale.

Impact : creșterea numărului de instituții supreme de audit care folosesc datele Comisiei și a raportărilor cu privire la modul de folosire a fondurilor UE ■□□□□

Evoluție probabilă : instituțiile supreme de audit sunt independente, însă se poate preconiza o creștere graduală a implicării lor, pe măsură ce calitatea rapoartelor Comisiei se ameliorează.

Metoda auditului unic: comunicarea rezultatelor și prioritatea acordată raportului costuri-beneficii (acțiunile 9-11)

Acțiunile 9 și 9a1N: crearea de instrumente eficiente pentru comunicarea rezultatelor auditului și controlului și promovarea metodei auditului unic

Acțiune aproape finalizată: Curtea a propus ca rezultatele auditului să fie încodate într-o bază de date comună[8]. Comisia a integrat datele auditului în cadrul sistemului financiar și contabil pentru a facilita coordonarea auditurilor și pentru a permite comunicarea rezultatelor între direcții generale: în momentul de față, au fost înregistrate rezultatele a 2 700 de audituri.

Direcțiile generale în gestiune repartizată coordonează auditurile cu statele membre, iar evoluția auditurilor este monitorizată prin sisteme informatice, raportare periodică și reuniuni anuale de coordonare. Legislația în materie de Fonduri Structurale pentru perioada 2007-2013 prevede coordonarea controalelor între diferiții actori din lanțul de control, iar autoritatea de audit trebuie să elaboreze o strategie de audit, supusă spre aprobare Comisiei în termen de 9 luni de la adoptarea programului, strategie care este actualizată și revizuită bilateral în fiecare an. Rapoartele de audit ale sistemului fac obiectul schimburilor între Comisie și serviciile naționale de audit. În cursul anului 2007, s-au organizat ateliere de formare cu privire la dispozițiile noilor reglementări în materie de audit și control pentru autoritățile de audit cu responsabilități în domeniul Fondurilor Structurale din aproape toate statele membre, pentru a promova înțelegerea comună a noilor cerințe legislative.

Impact : o mai bună coordonare a activității de audit și a metodologiei de audit ■□□□□

Evoluție probabilă : ameliorarea consecvenței și a calității activității de audit. Se va recurge cu mai multă încredere la activitatea autorităților naționale de audit.

Acțiunile 10 și 10N: efectuarea unei estimări inițiale și a unei analize a costurilor aferente controalelor și analizarea raportului costuri-beneficii aferent controlului

Acțiune în curs : Comisia definitivează, în prezent, evaluarea costurilor controlului pentru agricultură, Fondul European de Dezvoltare Regională (FEDR) și gestiunea centralizată directă. Rezultatele evaluării vor constitui fundamentul unei comunicări a Comisiei din octombrie 2008, prin care se vor examina beneficiile din punct de vedere al costurilor pentru sistemele de control și analiza riscului rezidual, elemente pe care direcțiile generale trebuie să le includă în rapoartele anuale de activitate pentru 2007 pentru domeniile de politică evaluate de Curtea de Conturi în „roșu”. Comunicarea menționată anterior va constitui temeiul pentru continuarea discuției cu privire la riscul rezidual de eroare.

Evaluarea impactului pe care modul de elaborare a programului îl are asupra riscului, prevăzută în acțiunea 10N, s-a desfășurat într-un ritm mai lent decât s-a preconizat, datorită, în principal, lipsei de date centralizate corespunzătoare.

Impact : înțelegerea nivelurilor de risc rezidual în principalele domenii de politică ■□□□□.

Evoluție probabilă : în funcție de demersul ulterior comunicării din octombrie 2008.

Acțiunea 11: recuperări și avantajele controlului

Acțiune aproape finalizată : multe din avantajele controlului sunt greu de cuantificat (efectul disuasiv și de prevenire, impactul sistemelor de audit asupra îmbunătățirii sistemelor de gestiune și control ale statelor membre sau ale beneficiarilor). Așadar, în această etapă analiza se limitează la avantajele care pot fi cuantificate ușor (recuperările și reducerea plăților).

Impact : cuantificarea avantajelor controlului din punct de vedere al recuperării sumelor necuvenite □□□□□

Evoluție probabilă : informații complete vor fi culese cu începere din 2008 în cadrul acțiunii 11N.

Acțiunea 11N: recuperarea sumelor necuvenite

Acțiune în curs : sumele recuperate au fost raportate în conturile pentru 2005 și 2006. Cu toate acestea, în momentul de față nu s-a stabilit o legătură directă între rezultatele controlului și recuperări. Pentru a garanta că rezultatele financiare ale controalelor pot fi identificate și urmărite, începând cu 28 februarie 2008 sistemul financiar și contabil central va înregistra informații cu privire la autoritatea de control și la tipul de eroare. Aceste informații, care vor fi încodate retroactiv pentru toate recuperările lansate în 2008, vor fi raportate în conturile pentru 2008, prezentate în martie 2009. Aceasta va permite, inter alia , să se compare anul în care s-a produs eroarea cu anul în care eroarea a fost identificată și va constitui baza pentru evaluarea eficienței sistemelor multianuale de recuperare.

Între timp, în octombrie 2007, Comisia a inclus sub formă de anexă la raportul anual cu privire la Fondurile Structurale informații cu privire la corecțiile Comisiei și, pentru prima dată, a furnizat cifre privind efectuarea de către statele membre a corecțiilor financiare la nivel național prin retrageri sau recuperări. În 2008, Comisia va întreprinde acțiuni pentru a obține o mai bună conformitate cu cerințele de raportare și va verifica acuratețea datelor furnizate de un eșantion de state membre.

Impact : dovada că prin sistemele multianuale de control erorile se corectează efectiv □□□□□

Evoluție probabilă : vor fi culese date complete cu privire la corecțiile aferente Fondurilor Structurale pentru 2008, iar corecțiile Comisiei vor fi înregistrate în mod direct în sistemul contabil.

Carențe specifice ale sectoarelor (acțiunile 12-16)

Acțiunile 12 și 12N: soluționarea carențelor identificate de serviciile participante

Acțiune încheiată : Comisia va garanta că strategia multianuală de audit garantează în continuare echilibrul corespunzător între risc și eșantionarea reprezentativă[9]. Pentru Fondurile Structurale, s-au pregătit orientări detaliate privind eșantionarea în audit în conformitate cu standardele internaționale de audit, cu scopul de a promova consecvența în testarea efectuată de autoritățile de audit ale statelor membre[10]. Comisia a furnizat orientări cu privire la cele mai bune practici în gestionarea contractelor-cadru de audit extern pentru a asigura consecvența și calitatea înaltă a rezultatelor auditului[11].

Strategia de audit pentru cel de-al șaselea program-cadru de cercetare, fundamentată pe o analiză detaliată a populației beneficiarului, constituie „o bază solidă pentru identificarea unei soluții la problemele pe care le-a identificat Curtea”, potrivit opiniei Curții de Conturi Europene[12]. Recunoscând că abordarea nu se poate transpune în mod direct în toate domeniile, Comisia va emite orientări pentru serviciile sale cu privire la strategiile de eșantionare, până în iulie 2008, pe baza experienței dobândite prin strategia de audit în domeniul cercetării.

Comparativ cu cele 45 de audituri efectuate în anul 2006 pentru cel de-al șaselea program-cadru de cercetare, direcțiile generale responsabile cu cercetarea au depășit obiectivul stabilit prin raportul (300 audituri) din martie 2007 privind progresele[13], efectuând 378 de audituri în 2007. Rezultatele acestor audituri vor fi incluse în rapoartele anuale de activitate ale direcțiilor generale respective. Acest efort va continua în 2008, iar consolidarea progresivă a rezultatelor auditului, a corecțiilor corespunzătoare și a recuperărilor va oferi o vedere de ansamblu clară asupra erorilor reziduale în cadrul celui de-al șaselea program-cadru de cercetare.

Impact : reducerea progresivă a erorilor în toate modurile de gestiune. ■□□□□

Evoluție probabilă : ameliorarea considerabilă a evaluărilor efectuate de Curtea de Conturi

Acțiunea 13: analiza controalelor în cadrul gestiunii repartizate la nivel regional și a valorii declarațiilor existente

Acțiune încheiată : direcțiile generale responsabile cu Fondurile Structurale prezintă evaluarea sistemelor de control ale statelor membre în rapoartele anuale de activitate. Această evaluare se va baza, în parte, pe informațiile furnizate de statele membre în rezumatele anuale cu privire la auditurile disponibile (a se vedea acțiunea 5 de mai sus).

Impact : îmbunătățirea calității sistemelor de control ale statelor membre, astfel cum o dovedesc procesul de raportare a activității anuale și evaluarea CCE. ■□□□□

Evoluție probabilă : ameliorarea evaluării efectuate de Curte, însă aceasta poate varia de la un stat membru la altul

Acțiunea 14: oferirea de orientări mai precise în materie de gestionare a riscului de eroare pentru Fondurile Structurale

Acțiune încheiată : în 2007, direcțiile generale responsabile cu Fondurile Structurale au publicat orientări cu privire la strategia de audit și evaluarea conformității (documente care trebuie prezentate de autoritățile de audit în termen de 12 și respectiv 9 luni de la data adoptării programului), rezumate anuale și corecții financiare pentru neregulile legate de achizițiile publice. În cursul anului 2008, pentru a lua în considerare dispozițiile noilor reglementări, se vor revizui notele orientative privind eșantionarea, sistemele de evaluare, precum și revizuirile la notele cu privire la verificările de gestiune primară și certificare. S-a planificat un seminar pentru autoritățile cu responsabilități de gestionare pentru jumătatea anului 2008.

Impact : rate de eroare reduse prin punerea în aplicare cu succes a orientărilor. □□□□□

Evoluție probabilă : îmbunătățirea semnificativă a orientărilor publicate în 2008 cu privire la toate aspectele-cheie.

Acțiunea 15: promovarea inițiativei „Contracte de încredere” pentru Fondurile Structurale

Acțiunea nu va fi încheiată pentru toate statele membre, însă se va realiza prin legislația pentru perioada 2007-2013: s-au semnat contracte de încredere cu șase state membre: Austria, Regatul Unit (Țara Galilor), Danemarca, Portugalia, Slovenia și Estonia. În cursul anului 2008 ar putea fi semnate și alte contracte, în cazul în care rezultatele activității de audit arată că se îndeplinesc condițiile. Deși Comisia nu a atins obiectivul ambițios de a semna contracte cu toate statele membre (pentru perioada 2000-2006), promovarea acestei inițiative a dus la îmbunătățirea considerabilă a coordonării activității de audit și a creat o procedură de analiză comparativă. Conceptele fundamentale ale acestei inițiative sunt incluse în legislația privind Fondurile Structurale pentru perioada 2007-2013.

Impact : o mai mare sensibilizare a statelor membre cu privire la control ■□□□□

Evoluție probabilă : pe măsură ce programele pentru 2007-2013 sunt puse în aplicare, se preconizează îmbunătățirea sistemelor de control ale statelor membre, iar tot mai multe state membre vor întruni cerințele „contractului de încredere”.

Acțiunea 16: stabilirea unor orientări comune pentru fiecare familie de politici

Acțiune care urmează a fi încheiată : au fost pregătite orientările interne cu privire la acreditarea, formarea și monitorizarea auditorilor externi. Familia „cercetare” a elaborat un manual de audit pentru cel de-al șaselea program-cadru cu scopul de a promova consecvența în activitatea de audit. Manualele de audit pentru Fondurile Structurale sunt revizuite, în prezent, în conformitate cu noua legislație.

S-au elaborat abordări comune pentru eșantionarea reprezentativă în domeniul cercetării. În alte domenii progresele se realizează mai lent, însă s-a efectuat o analiză și s-a pregătit un proiect de ghid cu privire la eșantionare inter alia pentru acțiunile structurale, dezvoltând principiile stabilite pentru cadrul juridic 2007-2013. Până la jumătatea anului 2008, acestea vor fi finalizate și vor fi puse la dispoziția serviciilor.

Impact : standardizarea principiilor și a metodologiei de audit. De exemplu, informații mai bune cu privire la ratele de eroare prin aplicarea unor orientări comune de eșantionare ■□□□□

Evoluție probabilă : impact demonstrabil în domeniul cercetării pentru 2008, vor urma și alte sectoare.

CONCLUZII

Majoritatea carențelor identificate în planul de acțiune au fost soluționate. Acțiunile care nu au fost încheiate vor fi finalizate în 2008, ceea ce înseamnă că în curând va fi instituit cadrul de control intern integrat prevăzut în 2006.

Pentru a înregistra progrese în materie de gestionare a riscului și de risc rezidual, Comisia își va continua activitatea asupra echilibrului costuri-beneficii-risc. Comisia salută interesul pe care Consiliul și Parlamentul îl manifestă în aprofundarea conceptului de risc rezidual al erorii, cu atât mai mult cu cât acesta este influențat în mare măsură de norme complexe care duc la un risc ridicat de eroare. În acest scop, în luna octombrie 2008, va fi pregătită o comunicare în care vor fi reunite rezultatele evaluării costurilor și beneficiilor aferente controlului, precum și ale analizei riscului rezidual, pe care direcțiile generale trebuie să le includă în rapoartele anuale de activitate pentru 2007 pentru domeniile de politică pe care Curtea le-a evaluat în „roșu”.

Comisia poate demonstra că a înregistrat progrese concrete. Cu toate acestea, impactul acțiunilor va constitui baza pentru evaluarea succesului planului de acțiune prin diminuarea ratelor de eroare și ameliorarea evaluării sistemelor de către Curte. La începutul anului 2009, Comisia va pregăti o nouă evaluare a impactului pentru situația la data de 31 decembrie 2008.

[1] COM(2006) 9 și SEC(2006) 49.

[2] Avizul nr. 2/2004: JO C107/1, 30.4.2004 (Avizul „Audit unic”).

[3] JO L 196, 27.7.2005, p. 4.

[4] COM(2007) 86.

[5] A se vedea COM(2007) 86 pentru mai multe detalii privind inițiativele de simplificare specifice.

[6] Orientări referitoare la cel de-al şaptelea program-cadru de cercetare, orientări privind normele de aplicare pentru Fondurile Structurale 2007-2013, orientări privind politica în domeniul educației 2007-2013.

[7] COM(2008) 97.

[8] Punctele 46 și 47 din Avizul 02/2004.

[9] Punctele 48 și 49 din Avizul 02/2004.

[10] Punctele 40 și 49 din Avizul 02/2004.

[11] Punctul 37 din Avizul 02/2004.

[12] Raportul anual referitor la execuția bugetului privind exercițiul financiar 2006 al Curții de Conturi Europene.

[13] COM(2007) 86.